Madarasi-Hargita

A Hargita-hegység és Székelyföld legmagasabb hegycsúcsa, egy egykori rétegvulkáni kráter peremének északi maradványa. A nehezen felismerhető kráterperem többi hegycsúcsa az Oltárkő (1358 m), a Rákosi-Hargita (1755 m), a Madéfalvi-Hargita (1709 m) és a Csicsói-Hargita (1756 m). Ezek alkotják a Keleti-Kárpátok egyik legnagyobb vulkáni maradványát.

Az egykori kráter szélessége 5 km. A déli oldalból ered a Hargita leghosszabb folyóvize, a Vargyas-patak. A Madarasi-Hargita régi elnevezései: Galusz-tető, Nagy-Hargita, Havas, Nagy-havas, Nagyerdő. A Madarasi-Hargitát először Tófalvi Péter kezdte 1998 után a „székelyek szent hegye”-ként emlegetni. Azóta ez lassan kezd beivódni a köztudatba.

A Madarasi-Hargita a leglátogatottabb hegycsúcs a Hargitában. Az északnyugati oldalon, 1650 méteren található a Madarasi-Hargita menedékháza, amelyet 1941-ben építettek a magyar kormány támogatásával. A csúcsról szép kilátás nyílik a környező hegységekre és medencékre.

Ez ma Székelyföld legnépszerűbb síközpontja. Madarasi-Hargita üdülő- és kirándulóközpont Székelyudvarhelytől 36 km-re található. Összesen 4,5 km-nyi sípályát találhatunk itt 1500-1760 m tengerszint feletti magasságban. A síterep december közepétől április közepéig hóbiztos, kedvező időjárás esetén a szezon május közepéig tart. A sípályákat hótaposógép segítségével folyamatosan karbantartják A területen éjjel-nappali hegyimentő-szolgálat üzemel.

Számomra ez volt a legszebb hely a kirándulás során . Imádok túrázni , ez lehet sokban befolyásolta ezt a döntésemet.  A menedékházhoz eljutás nagyon jó volt, traktorral vittek fel minket. Közben lehetett nézelődni, beszélgetni . Már a menedékháznál gyönyörű volt a kilátás. Ezután jött a túra, fel kellett mászni a kopjafákig . Először a terep nehéznek bizonyult, de aztán meg lehetett szokni . Nagyon megérte a küzdelem . A Hargita tetején annyira lélegzetelállító a kilátás, hogy ha tehetném, minden napomat ott tölteném.

 