Nagyvárad

Az erdélyi osztálykirándulásunk utolsó napján Nagyváradon is kaptunk alkalmat a városnézésre, ami nekem különösen tetszett. Mivel az időnk meglehetősen szűkre szabott volt a sok program miatt, így sajnos csak igen keveset láttam a városból, ám azt azonban nagyon szépnek találtam.

A hely neve a régi magyar várad szóból ered, aminek jelentése kis vár, a „nagy” előtag pedig Kisvárdától különbözteti meg. Történelme a 10. századtól kezdve itt álló várral indul, aminek az építéséről nem rendelkezünk pontos adatokkal, oklevelek nem tartalmaznak információkat erről. Folyóvizektől, mocsaraktól körülvett alacsony magaslaton található, ami katonai szempontokból előnyös volt. I. Szent László alapított itt monostort, aztán uralkodásának második felében 1083-1095 között pedig ide telepítette a bihari püspökséget. Ez szükségessé tette a nagyméretű templomok építését, így az első monumentális székesegyházat maga a király kezdte el építtetni, habár a munkálatok befejezését már nem élte meg, 1095. július 05-én halt meg. Ideiglenesen Somogyváron temették el, majd később valamikor 1113 és 1140 között szállították át holttestét és helyezték örök nyugalomra, a már elkészült székesegyházba. Sírja 1192-től, szentté avatásától kezdve vált zarándokhellyé, és így Székesfehérvár után Várad a magyar királyság második legfontosabb vallási és szellemi központjává fejlődött. 1390. május 20-án állították fel Szent László aranyozott lovas szobrát a székesegyház elé, amelynek készítői a Kolozsvári testvérek voltak. A városhoz köthetjük Janus Pannoniust, aki itt volt kanonok, Vitéz Jánost, akinek püspöki feladatai voltak itt. Továbbá Rhédey Ferenc itt volt várkapitány, Ady Endre, a híres költő pedig „Pece-parti Párizsnak” nevezte.

Rengeteg látnivalót lehet itt találni. Mi megnéztük a Fekete Sas palotát, ami 1907 és 1908 között épült Komor Marcell és Jakab Dezső tervei alapján. Helyén egykor a Sas fogadó állt, melynek termében tartották az első magyar hivatásos színielőadást 1798-ban. Ezt egy márványtábla örökítette meg, ami azonban a palota felújításakor eltűnt. Ezen kívül az Állami Színházat is láttuk, amit Ferdinand és Hermann Hellner tervei alapján épített Rimanóczy Kálmán, Guttman József és Rendes Vilmos 1899-1900-ban. Első évadát 1948-ban kezdi, mint Nagyváradi Állami Magyar Színház. Még kiemelném a Holdas templomot, ami 1784 és 1790 között épült Éder Jakab tervei alapján. Az ortodox katedrális barokk stílusú, az itt lévő festményeket a Teodorovici testvérek készítették. Az óraszerkezete alatt egy 1 méter átmérőjű fekete-arany színű gömb helyezkedik el, ami mindig a valóságos holdképet mutatja. Ez a szerkezet máig működik, amit Georg Rueppének köszönhetünk, aki 1793-ban készítette.

Összességében nagyon tetszett a város, és a közeljövőben mindenképp szeretnék ide még egyszer ellátogatni, hogy jobban felfedezhessem a helyet.



Holdas templom