A Medve-tó

A szovátai Medve-tó véleményem szerint erdélyi osztálykirándulásunk egyik legszebb állomása volt. Évekkel ezelőtt már volt lehetőségem meglátogatni ezt a lenyűgöző természeti jelenséget, azonban a mostani út során honismereti vezetőnktől sok új, érdekes tényt tudtam meg a tóról és annak eredetéről.

A Medve-tó a világ legnagyobb heliotermikus tava. Ezt azt jelenti, hogy a víz felső rétege a napsugarak hatására igen magas hőmérsékletre felmelegedhet, míg az alsó rétegnek, ahova a nap fénye nem hatol le, hőmérséklete ennél jóval alacsonyabb marad. A jelenség feltétele, hogy az állóvíz sós legyen, így a tóba ömlő patakok édes vize kisebb sűrűsége miatt a felszínen egy vékony réteget képez, és ennek üvegházhatása akadályozza meg a nagyobb sűrűségű alsó réteg felmelegedését.

A tó 1875-ben keletkezett, elhelyezkedése: Románia, Maros megye, Szováta. Egy sókarszt-területen jött létre. Felszíni területe 0,04 km2, legnagyobb mélysége 18,9 m, míg átlagos mélysége 10 m. Sótartalma a felszínen 100g/l, az alsóbb rétegekben akár a 300g/l-t is elérheti. Átlagos hőmérséklete a fürdőzők hatására folyamatosan csökken.

Gyógyhatású vizének köszönhetően nagy ismertségre tett szert, a területen fejlett fürdőkultúra épült ki, amelyet minden turista saját szemével is láthat. A tó partján fürdőépületek, szállodák, masszázs és iszappakolási lehetősége várják a gyógyulásra vágyó látogatókat. Ezen kívül a település és környéke üdülőközponttá is alakult, rengeteg szórakozási lehetőséget biztosítva. A tó vizét alapvetően gyulladásos, reumatikus, ízületi fájdalmak kezelésére, anyagcserezavarok, idegrendszeri, mozgásszervi és belső elválasztású mirigyek betegségeinek kezelésére ajánlják, azonban a múlt század óta a meddőség és egyéb nőgyógyászati panaszok kezelésére is használják.

Neve azon prózai okhoz köthető, hogy a tóra felülről ránézve a víznek kiterített medvebőr alakja van. Azonban a tó a 19. század elején még a vízben rejlő lehetőségeket felismerő földesúr (Sófalvi Illyés Lajos, aki valójában Felső-Szováta megalapítójaként szerezte hírnevét) nevét viselte, vagyis az akkori feljegyzések szerint abban az időben még Illyés-tóként volt ismert. Csak 1910-től nevezik hivatalosan is Medve-tónak, a népi elnevezéshez alkalmazkodva.

A tó nem egyedül áll, hanem több kisebb tó veszi körül. Ilyen például a Rigó-tó, a Vörös-tó, a Zöld-tó, a Fekete-tó és a Piroska tó. Ezek közül csak a Rigó-tó alkalmas fürdésre, bár itt nincs kiépített fürdőhely, valamint vize is sűrűbb, iszaposabb. Valamivel távolabb, ám ezen a tóvidéken található a Mogyorósi-tó is, amely a fentebbiekkel ellentétben közkedvelt fürdőhely. A kirándulás során nekünk lehetőségünk volt megtekinteni a Zöld-tavat és a Vörös-tavat. Ezek nem állnak nyitva a fürdőzők előtt. A Medve-tóval egyidejűleg alakultak ki, vizeik közvetlen összeköttetésben állnak. Színüket és elnevezésüket magas kalcium- és vasszulfát-tartalmuknak köszönhetik, valamint a Vörös-tó az abban élő vöröses színű sóféregnek is.

Nagyon nagy élményt jelentett meglátogatni ezt a rendkívüli helyet, remélem, a jövőben is lesz még erre lehetőségem. Valóban hálás vagyok a program nyújtotta lehetőségekért, hiszen nemcsak rendkívül hasznosnak bizonyultak, de nagyon élveztem is őket, különösképpen a Medve-tónál tett látogatásunkat.