***Erdély 2018***

A kirándulás legtöbb programja nagyon közel állt a szívemhez. Rengeteg új helyre látogathattunk el, belekóstolhattunk az erdélyi életbe, mindennapokba és ízvilágba. A korai ébresztők ellenére a töméntelen mennyiségű kávé segítségével hősiesen küzdöttünk meg a hosszú sétákkal, és bár a nap végére kimerülten, de minden este boldogan pihentünk meg. Fantasztikus élmény volt ez az öt nap, ezernyi élménnyel és tapasztalattal, amire remélhetőleg sokáig emlékezni fogunk.

A program számtalan érdekességet tartalmazott, számomra mégis a Hargita bizonyult a legnagyobb élménynek. Bár a családom nagyrésze Erdélyből származik, még sosem volt alkalmam az ott eltöltött idő során, hogy ellátogassak a székelyek Szent Hegyéhez, és úgy gondolom, hogy ezt nagy kár lett volna pedig kihagyni.

A Madarasi-Hargita azért nem hasonlítható a szeretett kecskeméti dombunkhoz, mi mégis nekivágtunk a Wikipédia szerint 1801 méteres hegynek. Mikor elindultunk reggel a szállásról, már akkor izgatott voltam, hát még mikor leszálltunk a buszról, és megpillantottam azt a rozsdaszínű traktort, amely feljuttatott minket a menedékházig. A jármű egy utánfutóval húzta fel az osztály felét a kacskaringós úton, ami végén pedig elbúcsúztunk egy kis időre a kedves székely sofőrbácsitól (aki szerencsénkre végig életben tartotta a traktort), és gyalog folytattuk tovább utunk. Bár sok heggyel még nem küzdöttem meg eddig, most mégis szembe akartam nézni a magaslattal, mert már nagyjából tudtam, mi vár fent. Neki is vágtunk az ösvénynek, a tűző napsütéssel harcolva, bátran vagy esetleg bizonytalanul lépdelve. Ugyan ez a séta megizzasztott, a végcél elérése érdekében mindenképp megérte megtenni. Mivelhogy, mikor felértünk, azonnal elakadt a lélegzetem, és nem a lejtőn való felkapaszkodás miatt. A kisebb-nagyobb sziklákkal és kopjafákkal tarkított hegytető hívogatóan terült el előttünk. Miután feltöltődtünk energiával frissítő vízből és a medve elől elrejtett harapnivalókból, elindultunk bejárni a Szent Hegyet. Én személy szerint nem tudtam betelni a látvánnyal. Leültünk a kiemelkedésekre, előttünk fenyvesek és lankák. Ránéztem a mellettem ülő barátaimra, majd fel az egész osztályra, ahogy mind együtt üldögéltünk, szél tompította hangon beszélgetve Székelyföld legmagasabb hegycsúcsán, és csak annyit éreztem, hogy ott és akkor minden rendben van. Nyugodtság és legfőképp hála járt végig.

Miután mindenki összeterelődött egy csoportkép elkészítéséhez, elindultunk vissza a menedékházhoz, ahonnan aztán a már barátként üdvözölt traktorral jutottunk el kevésbé zötyögős buszunkig, amivel pedig már egyenes út vezetett a következő programunkig, a szintén csodálatos táncházig.

Káprázatos élmény volt mindezt megélni, örök emlék marad. Köszönet mindenkinek, aki nélkül nem juthattunk volna el ide, és remélem, hogy a rajtam kívüli 43 ember legalább annyira élvezte ezt az osztálykirándulást, mint én.

