**A Hargita**

**Alföldiként számomra talán legemlékezetesebb program a Hargita megmászása volt. Korábbi utazásaim során már nagyon megszerettem a hegyeket és azok élővilágát, de Kecskeméten és környékén nem sok lehetősége van az embernek, ha hegyet szeretne mászni.**

**A túra a hegy lábánál kezdődött, ahol az addig megszokott buszból átültünk traktorok által húzott kocsikba, és azokkal tettük meg az út nagy részét a fentebb található menedékházig. Az út nagyon kellemesen telt, hiszen volt időnk egymással beszélgetni egy kicsit, de volt, akit annyira lenyűgözött a táj, hogy nem szólt semmit, csak némán csodálta a környező fákat, bokrokat, patakokat, és hallgatta a madarak énekét. A kiépített út végén, a menedékháznál leszálltunk, és gyalogosan mentünk fel a csúcsra. Amikor az ember a túraútvonal első szakaszát megtéve egy kis rétről először pillantja meg a csúcsot, az még elég távolinak tűnik, és gondolhatjuk akár azt is, hogy sosem fogunk feljutni. Ám ez nem így van. Egy, a vártnál rövidebb sétával a köves terepen már fent is lehetett az ember a csúcson. De ha valaki nemcsak a célt figyelte, hanem az oda vezető úton is nyitva tartotta a szemét, az könnyen ámulatba eshetett a tiszta, érintetlen erdők látványától.**

**A csúcson elénk táruló látvány azonban semmi korábbihoz nem volt fogható. Amerre a szem ellát végeláthatatlan hegyek és erdők, melyeket a laza felhők közt átszűrődő fény helyez olyan megvilágításba, hogy az egy örök emlék maradjon az azt szemlélő túrázóban. Itt remek alkalom nyílt arra, hogy pár szép képet készítsen az ember. Mi is megragadtuk a kínálkozó alkalmat, és sok időt töltöttünk azzal, hogy megfelelő minőségű és mennyiség képet készítsünk. A ,,csúcs koronája", az emlékművek közelről is legalább annyira fenségesek, mint ahogy azt az ember a hegy lábánál állva, felnézve a hegyre gondolja.**

**Sokszor mondják, hogy a hegyről mindig nehezebb lemenni, mint felmászni. Lehet, hogy ez így is van, ám mi ezt nem éreztük, hiszen egy ilyen élmény után mindenki vidáman vágott neki az útnak. A háznál beültünk a kocsikba, majd elindultunk le a hegyről.**

**Ez egy olyan élmény volt, melyre talán örökké emlékezni fogok, és nem csak a táj szépsége és a Hargita miatt, hanem mert mindezt olyan emberekkel élhettem át, akik sokat jelentenek nekem.**