**Erdély, kisbaconi borvíz**

Benedek Elek szülőházának meglátogatása után egyből buszra ültünk, és elindultunk megkóstolni a Kisbaconban található forrásokból fakadó borvizet. Egy óra buszozás után már nagyon vártam, hogy ezt kipróbálhassam, és amikor leszálltunk és nyújtózkodtunk egyet, kiderült, hogy a forrásig még egy negyedórás utat gyalogolni kell. Ezen az se segített, hogy az út közben elkezdett szemerkélni az eső, ami miatt nagyon kellett sietnünk.

Összesen 7 forrásból eredt a víz: A Fenyős tövéből, a Szondából, a kisbaconi Rezesből, a bodvaji forrásból, Tamásné forrásból, és kissé feljebb a Kis- és Nagy-Fenyőspataki-forrásokból. Ezek mind a Fenyős patak völgyében találhatóak. A borvízben több különböző fém és ásványi anyag is megtalálható, és emiatt van annyi pozitív hatása. Ezen túl a víz közel két évig eláll.

A források közül kettőt látogattunk meg. Az elsőnél meg lehetett tölteni vele bármilyen kulacsot vagy üveget, és ezáltal ki lehetett próbálni annak ízét. A víz enyhén szénsavas, és az íze meglehetően savanyú volt, de ettől még a többség finomnak tartotta. Később felfigyeltünk rá, hogy a víznek egy idő után ammónia szaga lesz, valamint az üveg alján megfigyelhető, ahogy a réz lerakódott.

A másik forrásban fürdeni lehetett, amelynek szintén gyógyító hatása van. Ezt nem próbáltuk ki, mivel több órát vett volna igénybe, de a helyes eljárást megtanultuk. Először bele kell mártózni a 4-6 fokos vízbe, és benne kell maradni közel harminc percet. Ezután ki kell menni a napra, hogy ott megszáradjunk. Ezt háromszor - négyszer meg kell csinálni, és legalább minden héten egyszer megismételni.

Ha a vizet rendszeresen isszuk, és a fürdőt is gyakran használjuk, akkor az erősíti az immunrendszert és az izmokat, javítja a látást és a hallást. Ahogy hallottuk, ide főleg idősebbek járnak, de ettől függetlenül még mindig jelentős turisztikai látványosság.

Miután mindezt megtudtuk, megtöltöttem gyorsan a kulacsaimat, és emiatt még otthonra is jutott egy kicsi. Otthon is mindenki megkóstolta, de mire annak vége lett, már szinte el is fogyott. Ezt nagyon sajnáltam, ezért remélem, hogy a közeljövőben el tudok menni egy olyan helyre, ahol ezt újra kipróbálhatom.

