Parajdi sóbánya

Az igazat megvallva nagyon nehéz volt kiválasztani, miről írjak, mivel rengeteg helyet megnéztünk, és sok programon vettünk részt. Végül azért a sóbányát választottam, mert teljesen lenyűgözött nagysága és kiépítettsége.

Áttérve az adatokra maga a sótömb enyhén ellipszis alakú, átmérője 1,2 km x 1,4 km és 2700m mélységbe gyökerezik.

Történelmét tekintve már a római korból találunk rá utalásokat, hogy egykor már itt megtalálták a sót, majd miután elhagyták ezt a területek a rómaiak, az avarok és a bolgárok folytatták a műveletet. Kis szünet után a honfoglaló magyarok vezérének, Töhötömnek a kémei jeleltették, hogy „sót ásnak”. 1003 után pedig már I. István szállította innen hajóval a sót a Maroson. Azonban az első hiteles írásos emlékek a bányászatról 1405-ből valók, amikor Luxemburgi Zsigmond király megtiltotta, hogy a földesurak saját birtokukon sóbányát nyissanak. 1463-ban Mátyás király megerősítette a székelyek szabad sóbányászatát és kereskedési jogát. Ám 1562-es székelyföldi felkelések leverése után János Zsigmond a királyi kamara javára lefoglalta a parajdi sóbányát. Ezek után szinte mindegyik erdélyi fejedelem választási feltételei között ott szerepelt a szabad sójog. 1714-ben a sóbányászat Habsburg kiváltság lett, és a só ára is nagyon megnőtt, így a Székelyföldre is Óromániából csempészték át. Parajdon a földalatti bányászat 1762-ben kezdődött meg Frendl Aladár vezetésével. A csempészet az 1848-as szabadságharc idején nagyon megnőtt, ez által Parajd alig tudott 25000 mázsát eladni évente, de a harcok befejeztével újra nőtt a termelés mennyisége.

A parajdi székely sófejtés a 19. században is egyedülálló volt. Itt a bányászatot faékkel végezték, és a művelet neve „kagylófejtés” volt. Ez egy több lépéses folyamat volt, aminek a lényege az, hogy a só a repedések mentén hátul íves, kagyló formában tört ki. Az első bánya neve József-bánya lett. Később újabb bányákat ástak ki és nyitottak meg, pl.: Párhuzamos-bánya, Erzsébet-bánya, Dózsa György-bánya, Telegdy-bánya.

Az 1960-as években kezdődtek a gyógykezelések, melyeknek még a Dózsa György-bánya adott otthont, majd 1980-tól a „50” –es szinten rendezték be a látogatási és kezelési szintet, ami 120m mélyen van. A bejárattól buszok viszik le a látogatókat egy 1250m hosszú tárón, majd innen lépcsőn lehet lejutni a termekhez, ahol játszóterek, ajándékboltok, kávézók, étterem és egy kalandpark is van.

Személy szerint én már másodszor voltam itt, és mind a kétszer nagyon élveztem, és lenyűgözött a látvány. Mindig belegondoltam, hogy vajon mennyi idő is volt, mire ezt így kialakították, de az biztos, hogy sok idő és kemény munka áll mögötte.

